താലിബാന് ഏറ്റെടുത്ത ശേഷം കാബൂളില് ഇറങ്ങുന്ന ആദ്യ രാജ്യാന്തര സര്വീസായി പി.ഐ.എ അഫ്ഗാനിസ്ഥാന്റെ നിയന്ത്രണം താലിബാന് ഏറ്റെടുത്തിനുശേഷം ആദ്യമായി ഒരു രാജ്യാന്തര കൊമേഷ്യല് വിമാനം തലസ്ഥാനമായ കാബൂളില് ഇറങ്ങി. അഫ്ഗാനിസ്താനില് താലിബാന് അധികാരത്തിലെത്തിയ ആഗസ്റ്റ് 15ന് ശേഷം ആദ്യമായാണ് ഒരു രാജ്യാന്തര വിമാനം കാബൂളില് എത്തുന്നത്. ഇസ്ലാബാദില്നിന്നു വന്ന പാക്കിസ്ഥാന് ഇന്റര്നാഷനല് എയര്ലൈന്സിന്റെ പിഐഎ വിമാനമാണ് കാബൂള് വിമാനത്താവളത്തില് ലാന്ഡ് ചെയ്തത്. ഏകദേശം പത്ത് പേര് മാത്രമാണ് വിമാനത്തിലുണ്ടായിരുന്നതെന്ന് എ.എഫ്.പി റിപ്പോര്ട്ട് ചെയ്യുന്നു. പതിവ് വാണിജ്യ സര്വീസുകള് പുനരാരംഭിക്കാന് എയര്ലൈന് താല്പര്യമുണ്ടെന്ന് പി.ഐ.എ വക്താവ് അറിയിച്ചു. എന്നാല് എത്ര സമയം എടുക്കുമെന്ന് വ്യക്തമല്ല. അമേരിക്കന് സേനയുടെ ഒഴിപ്പിക്കലുമായി ബന്ധപ്പെട്ട ബഹളങ്ങള്ക്കിടയില് കാബൂള് വിമാനത്താവളത്തിന് കാര്യമായ കേടുപാടുകള് സംഭവിച്ചിരുന്നു. ഖത്തറിന്റെയും മറ്റു രാജ്യങ്ങളുടെയും സാങ്കേതിക വിദഗ്ധരുടെ സഹായത്തോടെ കേടുപാടുകള് പരിഹരിക്കാനുള്ള ശ്രമത്തിലാണ് അഫ്ഗാനിസ്താന്. ആഗസ്റ്റ് 31നാണ് കാബൂള് വിമാനത്താവളത്തിന്റെ നിയന്ത്രണം താലിബാന് ഏറ്റെടുക്കുന്നത്. ഖത്തര് എയര്വേഴ്സ് കാബൂള് വിമാനത്താവളത്തില് നിന്ന് നിരവധി ചാര്ട്ടേഡ് സര്വീസുകള് നടത്തിയിരുന്നു. രക്ഷാപ്രവര്ത്തനത്തിനിടെ കാബൂളില് നിന്ന് പോകാന് സാധിക്കാതിരുന്ന വിദേശികളെയും അഫ്ഗാന് പൗരന്മാരേയും കൊണ്ടുപോകാനായിരുന്നു ഇത്. അതേസമയം ഈ മാസം മൂന്നിന് അഫ്ഗാന് എയര്ലൈന് ആഭ്യന്തര സര്വീസുകള്ക്ക് തുടക്കമിടുകയും ചെയ്തിരുന്നു.